title: VYKONÁVACIE NARIADENIE KOMISIE (EÚ) …/... ktorým sa mení a opravuje vykonávacie nariadenie (EÚ) 2015/2447, pokiaľ ide o určité pravidlá týkajúce sa dohľadu nad prepustením do voľného obehu a výstupu z colného územia Únie

text:
               VYKONÁVACIE NARIADENIE KOMISIE (EÚ) …/...

               z 10. 9. 2019,

               ktorým sa mení a opravuje vykonávacie nariadenie (EÚ) 2015/2447, pokiaľ ide o určité pravidlá týkajúce sa dohľadu nad prepustením do voľného obehu a výstupu z colného územia Únie

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  1
               , a najmä na jeho články 8, 58, 100, 132, 157, 161, 184, 193, 217, 232, 268,

               keďže:

               (1)V nariadení Rady (EÚ) č. 904/2010
                  2
                sa od členských štátov vyžaduje, aby zhromažďovali a vymieňali si určité informácie o dovoze, ktorý je podľa článku 143 ods. 1 písm. ca) (osobitná úprava pre predaj na diaľku) alebo článku 143 ods. 1 písm. d) a článku 143 ods. 2 smernice Rady 2006/112/ES
                  3
                oslobodený od dane z pridanej hodnoty (DPH). Okrem toho si podľa článku 47 ods. 2 kódexu môžu colné a iné príslušné orgány, ak je to potrebné na účely minimalizácie rizika a boja proti podvodom, vymieňať navzájom a s Komisiou údaje, ktoré dostali v súvislosti so vstupom, výstupom, tranzitom, pohybom, skladovaním a konečným použitím tovaru.

               (2)Najvhodnejším nástrojom na výmenu týchto informácií týkajúcich sa DPH je elektronický systém Surveillance, ktorý Komisia zaviedla s cieľom splniť povinnosť dohľadu podľa článku 56 ods. 5 kódexu. Je potrebné zmeniť článok 55 vykonávacieho nariadenia (EÚ) 2015/2447 s cieľom objasniť, kto môže mať prístup k údajom uchovávaným v systéme Surveillance a v akom rozsahu. Po prvé, Komisia by mala mať možnosť zverejňovať údaje zo systému Surveillance v agregovanej forme. Po druhé, oprávnení používatelia z colných orgánov členských štátov by spravidla mali mať prístup len k tým neagregovaným údajom, ktoré poskytol príslušný členský štát, a k údajom agregovaným na úrovni Únie. Po tretie, odchylne od všeobecného pravidla by sa v článku 55 malo počítať s možnosťou, že v osobitných aktoch Únie, ako napríklad nariadení (EÚ) č. 904/2010, sa stanovuje, že Komisia poskytne určitým orgánom členských štátov prístup k neagregovaným údajom osobitným spôsobom.

               (3)S cieľom umožniť zhromažďovanie informácií, ktoré sú členské štáty povinné zhromažďovať a vymieňať si podľa nariadenia (EÚ) č. 904/2010, by sa vykonávacie nariadenie (EÚ) 2015/2447 malo zmeniť aj tak, aby sa zvýšil počet údajových prvkov zhromažďovaných elektronickým systémom. Predovšetkým je potrebné, aby prílohy 21-01 a 21-02 k uvedenému nariadeniu zahŕňali údajové prvky, ktoré sú v prílohe B k uvedenému nariadeniu uvedené pod poradovým číslom 3/40 a 4/4 a ktoré sa týkajú identifikačných čísiel dodatočných daňových referencií, resp. základu dane.

               (4)V nadväznosti na zmenu článku 278 kódexu uskutočnenú s cieľom predĺžiť lehotu na prechodné používanie iných prostriedkov ako techník elektronického spracovania údajov stanovenú v kódexe
                  4
                by sa malo zmeniť ustanovenie vykonávacieho nariadenia (EÚ) 2015/2447, ktorým sa ustanovuje prechodný zoznam údajov na účely dohľadu (príloha 21-02). V uvedenom ustanovení by sa malo objasniť, že prechodný zoznam údajov sa môže používať na účely dohľadu pri prepustení do voľného obehu, kým nebudú funkčné vnútroštátne systémy dovozu, teda podľa článku 278 ods. 2 kódexu najneskôr do konca roka 2022. Naproti tomu, daný prechodný zoznam údajov sa môže používať na účely dohľadu pri vývoze, kým nebudú funkčné vnútroštátne systémy vývozu, teda podľa článku 278 ods. 3 kódexu najneskôr do konca roka 2025.

               (5)Až do zmodernizovania systému kontroly pri dovoze uvedeného v prílohe k vykonávaciemu rozhodnutiu Komisie (EÚ) 2016/578
                  5
                sa analýza rizika spojeného s tovarom, v prípade ktorého sa upúšťa od povinnosti podať predbežné colné vyhlásenie o vstupe, musí vykonať v momente, keď sa daný tovar predkladá colným orgánom na základe vyhlásenia na dočasné uskladnenie alebo colného vyhlásenia, alebo, ak sa colné vyhlásenie podáva akýmkoľvek iným úkonom, na základe informácií dostupných v čase predloženia tovaru. Článok 187 vykonávacieho nariadenia (EÚ) 2015/2447 by sa mal zmeniť tak, aby sa vzťahoval aj na poštové zásielky a zásielky s vlastnou hodnotou nepresahujúcou 22 EUR, a to zahrnutím príslušných odkazov na delegované nariadenie Komisie (EÚ) 2015/2446
                  6
               .

               (6)Hospodárske subjekty by mali mať možnosť poskytnúť osvedčenie o tom, že s produktmi morského rybolovu a tovarom prekladanými a prepravovanými cez krajinu alebo územie, ktoré nie sú súčasťou colného územia Únie, sa nemanipulovalo, na iných tlačivách alebo dokladoch ako na výtlačku rybárskeho denníka. Aby sa však mohli produkty morského rybolovu a tovar priradiť k príslušnému rybárskemu denníku v prípadoch, keď sa osvedčenie o nemanipulovaní poskytne na inom tlačive alebo doklade ako na výtlačku rybárskeho denníka, hospodárske subjekty by mali v tomto inom tlačive alebo doklade uviesť odkaz na príslušný rybársky denník. Článok 214 vykonávacieho nariadenia (EÚ) 2015/2447 by sa mal zodpovedajúcim spôsobom zmeniť.

               (7)V súvislosti so zjednodušením, na základe ktorého sa colné vyhlásenie podáva formou zápisu do evidencie deklaranta, môžu colné orgány upustiť od povinnosti predložiť tovar. Aby sa v osobitných situáciách mohla vykonávať riadna colná kontrola, mali by sa stanoviť procesné pravidlá pre prípady, keď z dôvodu nového závažného finančného rizika alebo inej osobitnej situácie colný úrad dohľadu podľa článku 182 ods. 3 tretieho pododseku kódexu požiada o predloženie konkrétneho tovaru colným orgánom. Článok 234 vykonávacieho nariadenia (EÚ) 2015/2447 by sa mal zodpovedajúcim spôsobom zmeniť.

               (8)V článku 302 vykonávacieho nariadenia (EÚ) 2015/2447 sa stanovuje upustenie od označovania dopravných prostriedkov alebo jednotlivých nákladových kusov obsahujúcich tovar uzáverou, ak sa tovar prepravuje letecky alebo po železnici, za predpokladu, že sú splnené určité podmienky. Pokiaľ ide o zabezpečenie doručenia tovaru na miesto určenia, námorná doprava je rovnako bezpečná ako letecká alebo železničná doprava. Uvedené upustenie od označovania by sa preto malo rozšíriť na tovar prepravovaný po mori za predpokladu, že v elektronickom prepravnom doklade používanom ako colné vyhlásenie na umiestnenie tovaru do colného režimu tranzit Únie je uvedený odkaz na sprievodný nákladný list.

               (9)Ak colný orgán členského štátu zapojeného do tranzitnej operácie získa dôkaz o tom, že k udalostiam, ktoré boli príčinou vzniku colného dlhu, došlo na jeho území, tento orgán by mal požiadať členský štát odoslania, aby naň previedol zodpovednosť za začatie vyberania. Členský štát odoslania by mal v určitej lehote potvrdiť, či právomoc začať vyberanie prevedie na žiadajúci colný orgán. Článok 311 vykonávacieho nariadenia (EÚ) 2015/2447 by sa mal preto zmeniť tak, aby sa vzťahoval na konkrétny prípad tranzitnej operácie.

               (10)Článok 324 vykonávacieho nariadenia (EÚ) 2015/2447, ktorý sa týka osobitných prípadov ukončenia colného režimu aktívny zušľachťovací styk, a príslušné kódy v prílohách A a B by sa mali zmeniť tak, aby zohľadňovali nadobudnutie účinnosti nariadenia Rady (EÚ) 2018/581
                  7
               .

               (11)Pre prípady, keď sa tovar prepravuje z colného územia Únie, by sa malo objasniť určovanie colného úradu výstupu pre tovar nakladaný na plavidlo alebo lietadlo. Zároveň by sa určité zjednodušené úpravy na určenie colného úradu výstupu nemali vzťahovať na tovar podliehajúci spotrebnej dani a tovar, ktorý nie je tovarom Únie. Článok 329 vykonávacieho nariadenia (EÚ) 2015/2447 by sa mal zodpovedajúcim spôsobom zmeniť.

               (12)Pre prípady, keď sa tovar po prepustení na vývoz preberá na základe jednotnej zmluvy na prepravu tohto tovaru z colného územia Únie, by sa mali objasniť pravidlá na zabezpečenie colného dohľadu až do fyzického výstupu tohto tovaru. Článok 332 vykonávacieho nariadenia (EÚ) 2015/2447 by sa mal zodpovedajúcim spôsobom zmeniť.

               (13)Mali by sa objasniť procesné pravidlá stanovené v článku 333 vykonávacieho nariadenia (EÚ) 2015/2447 týkajúce sa dohľadu nad tovarom prepusteným na výstup, aby bolo možné riešiť situácie, keď tovar opúšťa colné územie Únie odlišným spôsobom, než sa pôvodne predpokladalo, ako aj zahrnúť výmenu informácií medzi colnými orgánmi počas obdobia do zavedenia automatizovaného systému vývozu podľa CKÚ uvedeného v prílohe k vykonávaciemu rozhodnutiu (EÚ) 2016/578.

               (14)Mali by sa objasniť procesné pravidlá stanovené v článku 340 vykonávacieho nariadenia (EÚ) 2015/2447 týkajúce sa výstupu tovaru, aby bolo možné riešiť situácie, keď je tovar navrhnutý na vývoz, ale nakoniec neopustí colné územie Únie.

               (15)Podľa oznámenia Severného Macedónska o nadobudnutí platnosti dohody z Prespy k 15. februáru 2019 adresovaného Organizácii Spojených národov a Európskej únii sa pôvodný názov krajiny „bývalá Juhoslovanská republika Macedónsko“ zmenil na „Severomacedónska republika“. Táto krajina by mala byť v prílohách k vykonávaciemu nariadeniu (EÚ) 2015/2447 uvedená pod týmto názvom alebo prípadne skráteným názvom „Severné Macedónsko“.

               (16)S cieľom uľahčiť používanie formátov a kódov určitých požiadaviek na údaje v súvislosti s vyhláseniami a oznámeniami v rôznych elektronických systémoch by sa mala zmeniť príloha B.

               (17)Treba opraviť redakčnú chybu v prílohe 33-07 k vykonávaciemu nariadeniu (EÚ) 2015/2447, pokiaľ ide o odkaz na delegované nariadenie (EÚ) 2015/2446.

               (18)Vykonávacie nariadenie (EÚ) 2015/2447 by sa preto malo zodpovedajúcim spôsobom zmeniť a opraviť.

               (19)Zmeny príloh 21-01 a 21-02 k vykonávaciemu nariadeniu (EÚ) 2015/2447 stanovené v tomto nariadení by sa mali uplatňovať od 1. januára 2020, pretože od tohto dátumu si majú členské štáty plniť povinnosti týkajúce sa výmeny informácií uložené v nariadení (EÚ) č. 904/2010.

               (20)Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

               Článok 1

               Zmeny vykonávacieho nariadenia (EÚ) 2015/2447

               Vykonávacie nariadenie (EÚ) 2015/2447 sa mení takto:

               1.Článok 55 sa mení takto:

               a)Odsek 3 sa nahrádza takto:

               „3. Komisia zverejňuje údaje uvedené v odseku 1, ktoré jej poskytli colné orgány, len v agregovanej forme.“;

               b)Vkladajú sa tieto odseky:

               „3a. Komisia poskytne používateľom, ktorí dostali povolenie podľa článku 56 ods. 2, prístup k neagregovaným údajom poskytnutým colnými orgánmi členského štátu, ktorý požiadal o poskytnutie prístupu týmto používateľom, ako aj k údajom agregovaným na úrovni Únie.

               3b. Odchylne od odseku 3a Komisia poskytne príslušným orgánom členských štátov prístup k neagregovaným údajom, ak sa takýto prístup stanovuje v niektorom z aktov Únie.“;

               c)Odsek 6 sa nahrádza takto:

               „6. Odchylne od odseku 1 sa až do dňa zavedenia zmodernizovaných vnútroštátnych systémov dovozu uvedeného v prílohe k vykonávaciemu rozhodnutiu (EÚ) 2016/578 zoznam údajov, ktoré Komisia môže vyžadovať na účely dohľadu pri prepustení do voľného obehu, stanovuje v prílohe 21-02.

               Odchylne od odseku 1 sa až do dňa zavedenia zmodernizovaných vnútroštátnych systémov vývozu uvedeného v prílohe k vykonávaciemu rozhodnutiu (EÚ) 2016/578 zoznam údajov, ktoré Komisia môže vyžadovať na účely dohľadu pri vývoze stanovuje v prílohe 21-02.“

               2.V článku 187 sa odsek 5 nahrádza takto:

               „5. Keď bol na colné územie Únie prepravený tovar, v prípade ktorého sa upustilo od povinnosti podať predbežné colné vyhlásenie o vstupe v súlade s článkom 104 ods. 1 písm. c) až k), m) a n) a s článkom 104 ods. 2, 3 a 4 delegovaného nariadenia Komisie (EÚ) 2015/2446, analýza rizík sa vykoná pri predložení tovaru podľa možnosti na základe vyhlásenia na dočasné uskladnenie alebo colného vyhlásenia, ktoré sa vzťahuje na uvedený tovar.“

               3.V článku 214 sa dopĺňa tento odsek:

               „3. Osvedčenie požadované v súlade s odsekom 1 sa môže poskytnúť na akýchkoľvek príslušných tlačivách alebo dokladoch iných ako výtlačok rybárskeho denníka, v ktorých sa uvádza odkaz na daný rybársky denník.“

               4.V článku 234 sa dopĺňa tento odsek:

               „3. Ak colný úrad dohľadu požiadal v súlade s článkom 182 ods. 3 tretím pododsekom kódexu o predloženie tovaru colným orgánom, pretože colné orgány zistili nové závažné finančné riziko alebo inú osobitnú situáciu týkajúcu sa povolenia podať colné vyhlásenie formou zápisu do evidencie deklaranta s upustením od povinnosti predložiť tovar, colný úrad dohľadu určí držiteľovi tohto povolenia:

               a) osobitnú lehotu, počas ktorej treba tovar, na ktorý sa vzťahujú uvedené situácie, predložiť colným orgánom;

               b) povinnosť uviesť v evidencii dátum oznámenia o predložení a

               c) povinnosť dodržiavať ustanovenia odseku 1 písm. b) až e) a písm. g).

               V týchto situáciách sa prepustenie tovaru uskutočňuje v súlade s článkom 194 kódexu.“

               5.V článku 302 ods. 2 sa dopĺňa toto písmeno:

               „c) sa tovar prepravuje po mori a v elektronickom prepravnom doklade použitom ako colné vyhlásenie na prepustenie tovaru do colného režimu tranzit Únie, ako sa uvádza v článku 233 ods. 4 písm. e) kódexu, sa uvádza odkaz na sprievodný nákladný list.“

               6.V článku 311 sa dopĺňajú tieto odseky:

               „3. Ak colný orgán členského štátu zapojeného do tranzitnej operácie získa pred uplynutím lehoty uvedenej v článku 77 písm. a) delegovaného nariadenia (EÚ) 2015/2446 dôkaz o tom, že miesto, kde došlo k udalostiam, ktoré boli príčinou vzniku colného dlhu, sa nachádza na jeho území, uvedený orgán okamžite a v každom prípade v danej lehote zašle colnému orgánu členského štátu odoslania náležite odôvodnenú žiadosť o prevod zodpovednosti za začatie vyberania na žiadajúci colný orgán.

               4. Colný orgán členského štátu odoslania potvrdí prijatie žiadosti podanej v súlade s odsekom 3 a do 28 dní od dátumu odoslania žiadosti informuje žiadajúci colný orgán, či súhlasí s tým, že žiadosti vyhovie a prevedie zodpovednosť za začatie vyberania na žiadajúci orgán.“

               7.V článku 324 ods. 1 sa písmeno e) nahrádza takto:

               „e) dodávka hlavných zušľachtených výrobkov, v prípade ktorých je sadzba dovozného cla erga omnes „bez cla“, alebo pre ktoré bolo vydané úradné osvedčenie o uvoľnení – formulár 1 EASA alebo rovnocenné osvedčenie uvedené v článku 2 nariadenia Rady (EÚ) 2018/581*;

               _____

               * Nariadenie Rady (EÚ) 2018/581 zo 16. apríla 2018, ktorým sa dočasne pozastavujú autonómne clá Spoločného colného sadzobníka na určitý druh tovaru, ktorý sa zabudováva do lietadiel alebo sa používa v lietadlách, a ktorým sa zrušuje nariadenie (ES) č. 1147/2002 (Ú. v. EÚ L 98, 18.4.2018, s. 1).“

               8.Článok 329 sa mení takto:

               a)Odseky 3 a 4 sa nahrádzajú takto:

               „3. Ak sa tovar nakladá v námornom prístave na plavidlo, ktoré nie je pridelené na pravidelnú námornú dopravu podľa článku 120 delegovaného nariadenia (EÚ) 2015/2446, aby sa prepravil na miesto určenia mimo colného územia Únie, colným úradom výstupu je colný úrad príslušný pre miesto, kde sa tovar na takéto plavidlo naložil.

               4. Ak sa neuplatňuje odsek 3 a tovar sa nakladá na plavidlo alebo lietadlo, aby sa bez akejkoľvek následnej prekládky po mori alebo letecky prepravil na miesto určenia mimo colného územia Únie, colným úradom výstupu je colný úrad príslušný pre miesto, kde sa tovar na takéto plavidlo alebo lietadlo naložil.“;

               b)Vkladá sa tento odsek:

               „7 a. Najneskôr odo dňa zavedenia automatizovaného systému vývozu (AES) uvedeného v prílohe k vykonávaciemu rozhodnutiu (EÚ) 2016/578 sa odseky 6 a 7 neuplatňujú v prípadoch, keď sa vyváža tovar Únie, ktorý patrí do kategórie uvedenej v článku 1 ods. 1 smernice 2008/118/ES.

               Najneskôr odo dňa zavedenia automatizovaného systému vývozu (AES) uvedeného v prílohe k vykonávaciemu rozhodnutiu (EÚ) 2016/578 sa odsek 7 neuplatňuje v prípadoch, keď sa spätne vyváža tovar, ktorý nie je tovarom Únie.“

               9.V článku 332 ods. 5 sa druhý pododsek nahrádza takto:

               „Povinnosť stanovená v prvom pododseku sa neuplatňuje, pokiaľ sú uvedené informácie dostupné colným orgánom prostredníctvom existujúcich obchodných, prístavných alebo prepravných informačných systémov, alebo v situácii, na ktorú sa vzťahuje článok 329 ods. 7.“

               10.Článok 333 sa mení takto:

               a)Odseky 4 a 5 sa nahrádzajú takto:

               „4.
                     Ak sa tovar, na ktorý sa vzťahuje jedno vývozné vyhlásenie alebo vyhlásenie o spätnom vývoze, prepravuje na colný úrad výstupu a následne opúšťa colné územie Únie vo viac než jednej zásielke z dôvodu nepredvídaných okolností, colný úrad výstupu informuje colný úrad vývozu o výstupe tovaru až po tom, keď colné územie Únie opustil všetok daný tovar.

               5.
                     Za nepredvídaných okolností, ak sa tovar, na ktorý sa vzťahuje jedno vývozné vyhlásenie alebo vyhlásenie o spätnom vývoze, prepravuje na colný úrad výstupu a následne opúšťa colné územie Únie cez viac než jeden colný úrad výstupu, môže ktorákoľvek z osôb uvedených v článku 267 ods. 2 kódexu požiadať colný úrad výstupu, ktorému sa tovar predložil ako prvému, aby informoval ostatné colné úrady výstupu, z ktorých časť tovaru opustí colné územie Únie. Každý colný úrad výstupu vykonáva dohľad nad fyzickým výstupom tovaru, ktorý opúšťa colné územie Únie z tohto úradu. Nasledujúci(-e) colný(-é) úrad(-y) výstupu informuje(-ú) prvý colný úrad výstupu o tovare, ktorý opustil colné územie Únie z tohto úradu (týchto úradov). Prvý colný úrad výstupu a nasledujúci(-e) colný(-é) úrad(-y) výstupu si uvedené informácie vymieňajú po vzájomnej dohode, a to bez použitia automatizovaného systému vývozu uvedeného v prílohe k vykonávaciemu rozhodnutiu (EÚ) 2016/578. Prvý colný úrad výstupu informuje colný úrad vývozu, keď všetok daný tovar opustí colné územie Únie.“;

               b)Odsek 7 sa nahrádza takto:

               „7. Odchylne od odseku 2 druhého pododseku písm. b) a c) tohto článku až do dátumov zavedenia automatizovaného systému vývozu uvedených v prílohe k vykonávaciemu rozhodnutiu (EÚ) 2016/578 v prípadoch uvedených v článku 329 ods. 5 a 6 tohto nariadenia colný úrad výstupu informuje colný úrad vývozu o výstupe tovaru v lehote prvého pracovného dňa nasledujúceho po dni, keď sa tovar umiestni do uvedeného režimu tranzit alebo keď tovar opustí colné územie Únie alebo keď sa režim tranzit ukončí.“;

               c)Odseky 8 a 9 sa vypúšťajú.

               11.Článok 340 sa mení takto:

               a)Odsek 3 sa nahrádza takto:

               „3. Ak sa v prípadoch uvedených v článku 329 ods. 5, 6 a 7 v dôsledku zmeny v zmluve o preprave prepravná operácia, ktorá sa mala ukončiť mimo colného územia Únie, ukončuje vnútri neho, dotknuté spoločnosti alebo orgány informujú o tejto zmene colný úrad výstupu a môžu zmenenú zmluvu vykonať len s predchádzajúcim súhlasom uvedeného colného úradu.“;

               b)Vkladá sa tento odsek:

               „3a. Najneskôr odo dňa zavedenia automatizovaného systému vývozu (AES) uvedeného v prílohe k vykonávaciemu rozhodnutiu (EÚ) 2016/578 v prípadoch uvedených v odsekoch 2 a 3 colný úrad výstupu informuje colný úrad vývozu, že tovar nebol prepravený z colného územia Únie.“

               12.Príloha A sa mení v súlade s prílohou I k tomuto nariadeniu.

               13.Príloha B sa mení v súlade s prílohou II k tomuto nariadeniu.

               14.V prílohe 21-01 sa za riadok pre Ú.P s poradovým číslom 3/39 vkladá tento riadok:

               „

                        3/40

                        Identifikačné číslo dodatočných daňových referencií

                        rovnaký ako údajový prvok s poradovým číslom 3/40

               “

               15.V prílohe 21-02 sa za riadok pre Ú.P s poradovým číslom 1/10 vkladajú tieto riadky:

               „

                        3/40

                        Identifikačné číslo dodatočných daňových referencií

                        rovnaký ako údajový prvok s poradovým číslom 3/40

                        44 – an ..40

                        4/4

                        Výpočet daní – Základ dane*

                        rovnaký ako údajový prvok s poradovým číslom 4/4

                        47 – an ..6 + n ..16,6

               * Keď je kód Únie uvedený pre (Výpočet daní – druh dane) B00.“

               16.V prílohe 23-01 sa v prvom stĺpci tabuľky mení riadok Zóna P takto:

               a)slová „bývalá Juhoslovanská republika Macedónsko,“ sa vypúšťajú;

               b)medzi slová „Čierna Hora“ a „, Nórsko“ sa vkladajú slová „Severné Macedónsko“.

               17.V bode 1 prílohy 32-01 sa slová „bývalej Juhoslovanskej republiky Macedónsko“ nahrádzajú slovami „Severomacedónskej republiky“.

               18.V bode 1 prílohy 32-02 sa slová „bývalej Juhoslovanskej republiky Macedónsko“ nahrádzajú slovami „Severomacedónskej republiky“.

               19.V bode 1 prílohy 32-03 sa slová „bývalej Juhoslovanskej republiky Macedónsko“ nahrádzajú slovami „Severomacedónskej republiky“.

               20.V prílohe 72-04 sa časť II mení takto:

               a)V kapitole VI sa v kolónke 7 slová „bývalá Juhoslovanská republika Macedónsko“ nahrádzajú slovami „Severné Macedónsko“;

               b)V kapitole VII sa v kolónke 6 slová „bývalá Juhoslovanská republika Macedónsko“ nahrádzajú slovami „Severné Macedónsko“.

               Článok 2

               Opravy vykonávacieho nariadenia (EÚ) 2015/2447

               V prílohe 33-07 k vykonávaciemu nariadeniu (EÚ) 2015/2447 sa v kolónke 2 slová „[delegovaného nariadenia (EÚ) 2015/...]“ nahrádzajú slovami „[delegovaného nariadenia (EÚ) 2015/2446]“.

               Článok 3

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Článok 1 body 14 a 15 sa uplatňujú s účinnosťou od 1. januára 2020.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 10. 9. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 269, 10.10.2013, s. 1.

                     (2)

                        Nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 268, 12.10.2010, s. 1).

                     (3)

                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).

                     (4)

                        Nariadenie Európskeho parlamentu a Rady (EÚ) 2019/632 zo 17. apríla 2019, ktorým sa mení nariadenie (EÚ) č. 952/2013 s cieľom predĺžiť prechodné používanie iných prostriedkov ako techník elektronického spracovania údajov stanovených v Colnom kódexe Únie (Ú. v. EÚ L 111, 25.4.2019, s. 54).

                     (5)

                        Vykonávacie rozhodnutie Komisie (EÚ) 2016/578 z 11. apríla 2016, ktorým sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie (Ú. v. EÚ L 99, 15.4.2016, s. 6).

                     (6)

                        Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).

                     (7)

                        Nariadenie Rady (EÚ) 2018/581 zo 16. apríla 2018, ktorým sa dočasne pozastavujú autonómne clá Spoločného colného sadzobníka na určitý druh tovaru, ktorý sa zabudováva do lietadiel alebo sa používa v lietadlách, a ktorým sa zrušuje nariadenie (ES) č. 1147/2002 (Ú. v. EÚ L 98, 18.4.2018, s. 1).

    ---documentbreak---

               PRÍLOHA I

               Príloha A k vykonávaciemu nariadeniu (EÚ) 2015/2447 sa mení takto:

               1.V hlave I sa tabuľka „Formáty spoločných požiadaviek na údaje v prípade žiadostí a rozhodnutí“ mení takto:

               a)V riadku Hlava IV, poradové číslo Ú. P. IV/6 sa text v stĺpci „Názov Ú. P.“ nahrádza takto:

               „Zjednodušenia a uľahčenia, ktoré už boli udelené, osvedčenia o bezpečnosti a ochrane vydané na základe medzinárodných dohovorov, medzinárodnej normy Medzinárodnej organizácie pre normalizáciu alebo na základe európskej normy európskeho normalizačného orgánu, alebo osvedčenia, ktorými sa udeľuje status rovnocenný s AEO, vydané v tretích krajinách a uznávané prostredníctvom určitej dohody“;

               b)V riadku Hlava XIV, poradové číslo Ú. P. XIV/4 sa text v stĺpci „Názov Ú. P.“ nahrádza takto:

               „Lehota na predloženie dodatočného colného vyhlásenia“

               2.V hlave II položke „KÓDY“ podpoložke „6/2. Hospodárske podmienky“ sa text v riadku pre kód 14 nahrádza takto:

               „zušľachtenie na výrobky, ktoré sa majú zakomponovať do lietadiel alebo ktoré sa majú používať na lietadlách, pre ktoré sa vydalo úradné osvedčenie o uvoľnení – formulár 1 EASA alebo rovnocenné osvedčenie“.

               PRÍLOHA II

               Príloha B k vykonávaciemu nariadeniu (EÚ) 2015/2447 sa mení takto:

               1.V hlave I sa tabuľka „Formáty a kardinalita spoločných požiadaviek na údaje v prípade colných vyhlásení a oznámení“ mení takto:

               a)Riadok 2/1 „Zjednodušené colné vyhlásenie/Predchádzajúce doklady“ sa mení takto:

               1. Text v stĺpci „Formát Ú.P. (Typ/dĺžka)“ sa nahrádza takto:

               „Druh predchádzajúceho dokladu: an..3 +
                  Referenčné číslo predchádzajúceho dokladu: an..35 +
                  Identifikátor tovarovej položky: n..5 +
                  Druh nákladových kusov: an..2
                  Počet nákladových kusov: n..8
                  Merná jednotka a kvalifikátor, ak je to vhodné: an..4 +
                  Množstvo: n..16,6“;

               2. V stĺpci „Poznámky“ sa dopĺňa tento text:

               „Používajú sa merné jednotky a kvalifikátory vymedzené v TARIC. V takom prípade bude formát merných jednotiek a kvalifikátorov an..4, ale nikdy to nebudú formáty n..4, ktoré sú vyhradené pre vnútroštátne merné jednotky a kvalifikátory.

               Ak takéto merné jednotky a kvalifikátory v TARIC neexistujú, možno použiť vnútroštátne merné jednotky a kvalifikátory. Ich formát bude n..4.“

               b)V riadku 2/2 „Doplňujúce informácie“ sa v stĺpci „Kardinalita na úrovni záhlavia“ dopĺňa tento text:

               „99x“;

               c)Riadok 2/3 „Predložené doklady, osvedčenia a povolenia, dodatočné údaje“ sa mení takto:

               1. Text v stĺpci „Formát Ú.P. (Typ/dĺžka)“ sa nahrádza takto:

               „Druh dokladu (kódy Únie): a1+ an3 + (ak je to vhodné)
               Identifikátor dokladu: an..35
                  ALEBO
               Druh dokladu (vnútroštátne kódy): n1+an3 + (ak je to vhodné)
               Identifikátor dokladu: an..35

               + (ak je to vhodné) Názov vydávajúceho orgánu: an..70 +
               Dátum platnosti: n8 (rrrrmmdd) +
               Merná jednotka a kvalifikátor, ak je to vhodné: an..4 +
               Množstvo: n..16,6 +
               Kód meny: a3 +
               Suma: n..16,2“;

               2. V stĺpci „Poznámky“ sa dopĺňa tento text:

               „Používajú sa merné jednotky a kvalifikátory vymedzené v TARIC. V takom prípade bude formát merných jednotiek a kvalifikátorov an..4, ale nikdy to nebudú formáty n..4, ktoré sú vyhradené pre vnútroštátne merné jednotky a kvalifikátory.

               Ak takéto merné jednotky a kvalifikátory v TARIC neexistujú, možno použiť vnútroštátne merné jednotky a kvalifikátory. Ich formát bude n..4.

               Na vyjadrenie meny sa používajú ISO-trojpísmenové kódy mien (ISO 4217).“;

               3. Text v stĺpci „Kardinalita na úrovni záhlavia“ sa nahrádza takto:

               „99x“;

               d)Medzi riadky 3/44 a 4/1 sa vkladajú tieto riadky:

               „

                        3/45

                        Identifikačné číslo osoby poskytujúcej záruku

                        an..17

                        N

                        1x

                        Číslo EORI musí byť v súlade so štruktúrou vymedzenou v hlave II pre Ú.P. 3/2 Identifikačné číslo vývozcu

                        3/46

                        Identifikačné číslo osoby platiacej clo

                        an..17

                        N

                        1x

                        Číslo EORI musí byť v súlade so štruktúrou vymedzenou v hlave II pre Ú.P. 3/2 Identifikačné číslo vývozcu

               “;

               e) V riadku 4/18 v stĺpci Názov Ú. P. sa slová „Poštová hodnota“ nahrádzajú slovom „Hodnota“;

               f)V riadku 4/19 v stĺpci Názov Ú. P. sa slová „Poštové poplatky“ nahrádzajú slovami „Náklady na dopravu na miesto konečného určenia“;

               g)Medzi riadky 5/30 a 6/1 sa vkladá tento riadok:

               „

                        5/31

                        Dátum prijatia

                        n8 (rrrrmmdd)

                        N

                        1x

                        1x

               “;

               h)Riadok 6/19 „Druh tovaru“ sa mení takto:

               1. Text v stĺpci „Formát Ú.P. (Typ/dĺžka)“ sa nahrádza takto:

               „an..3“;

               2. Text v stĺpci „Poznámky“ sa nahrádza takto:

               „Používa sa zoznam kódov SPÚ 130“;

               i)V riadku 7/13 sa text v stĺpci „Názov Ú. P.“ nahrádza textom „Kód druhu dodávateľa kontajneru“;

               j)Riadok 8/7 sa vypúšťa.

               2.V hlave II sa oddiel „2. KÓDY“ mení takto:

               a)Položka „1/3. Druh tranzitného vyhlásenia/dôkazu colného statusu tovaru“ sa mení takto:

               1. V podpoložke „Kódy, ktoré sa majú používať v súvislosti s tranzitom“ sa dopĺňa tento text:

               „TIR
                     Tovar prepravovaný v rámci operácie TIR“;

               2. V podpoložke „Kódy, ktoré sa majú používať v súvislosti s colným zoznamom tovaru“ sa vypúšťa tento text:

               „N
                     Všetok tovar, na ktorý sa nevzťahujú situácie opísané v rámci kódov T2L a T2LF“;

               b)Položka „1/10. Colný režim“ podpoložka „Zoznam colných režimov na účely označenia kódmi“ sa mení takto:

               1. Opis kódu „01“ sa nahrádza takto:

               „Prepustenie tovaru do voľného obehu a jeho súčasné opätovné odoslanie v rámci obchodu medzi časťami colného územia Únie, v ktorých sa uplatňujú ustanovenia smernice 2006/112/ES alebo smernice 2008/118/ES, a časťami uvedeného územia, v ktorých sa uvedené ustanovenia neuplatňujú, alebo v rámci obchodu medzi časťami uvedeného územia, kde sa uvedené ustanovenia neuplatňujú.

               Príklad:
                     tovar, ktorý nie je tovarom Únie, prichádzajúci z tretej krajiny, prepustený do voľného obehu vo Francúzsku a odoslaný na Normanské ostrovy.“;

               2. „Príklad“ uvedený v kóde „10 Trvalý vývoz“ sa nahrádza takto:

               „vývoz tovaru Únie do tretej krajiny, ale aj odoslanie tovaru Únie do častí colného územia Únie, na ktoré sa neuplatňujú ustanovenia smernice 2006/112/ES alebo smernice 2008/118/ES.“;

               Medzi riadky H6 a I1 sa vkladá tento riadok:

               „

                        H7

                        Colné vyhlásenie na prepustenie do voľného obehu, pokiaľ ide o zásielku, ktorá je oslobodená od dovozného cla v súlade s článkom 23 ods. 1 alebo článkom 25 ods. 1 nariadenia (ES) č. 1186/2009

                        4000

               “;

               c)V položke „1/11. Dodatočný colný režim“ podpoložke „Aktívny zušľachťovací styk (článok 256 kódexu)“ sa dopĺňa tento riadok:

               „

                        Zničenie tovaru v režime aktívneho zušľachťovacieho styku

                        A10

               “;

               d)V položke „1/11. Dodatočný colný režim“ sa podpoložka „Oslobodenie [nariadenie Rady (ES) č. 1186/2009

                  (1)

               ]“ mení takto:

               1.
                     V riadku týkajúcom sa kódu C01 sa text v prvom stĺpci nahrádza takto:

               „Osobný majetok dovezený fyzickými osobami, ktoré presúvajú miesto svojho obvyklého bydliska na colné územie Únie“;

               2.
                     V riadku týkajúcom sa kódu C43 sa text v prvom stĺpci nahrádza takto:

                „Osobný majetok umiestnený do voľného obehu fyzickou osobou, ktorá má v úmysle zriadiť miesto svojho obvyklého bydliska na colnom území Únie (bezcolný vstup podliehajúci záväzku)“;

               3.
                     V riadku týkajúcom sa kódu C60 sa text v prvom stĺpci nahrádza takto:

               „Výbava nevesty a domáce potreby dovezené pri príležitosti uzatvorenia manželstva a umiestnené do voľného obehu najskôr dva mesiace pred sobášom (oslobodenie od cla podliehajúce zloženiu príslušnej záruky)“;

               4.
                     V riadku týkajúcom sa kódu C61 sa text v prvom stĺpci nahrádza takto:

               „Obvyklé dary pri príležitosti uzatvorenia manželstva umiestnené do voľného obehu najskôr dva mesiace pred sobášom (oslobodenie od cla podliehajúce zloženiu príslušnej záruky)“;

               5.
                     V riadku týkajúcom sa kódu C40 sa text v prvom stĺpci nahrádza takto:

               „Materiály na stavbu, údržbu alebo výzdobu pamätníkov alebo cintorínov vojnových obetí“;

               e)V položke „1/11. Dodatočný colný režim“ sa podpoložka „Dočasné použitie“ mení takto:

               1.
                     V riadku týkajúcom sa kódu D01 sa text v prvom stĺpci nahrádza takto:

               Palety (vrátane náhradných dielov, príslušenstva a vybavenia pre palety)“;

               2.
                     V riadku týkajúcom sa kódu D02 sa text v prvom stĺpci nahrádza takto:

               „Kontajnery (vrátane náhradných dielov, príslušenstva a vybavenia pre kontajnery)“;

               3.
                     V riadku týkajúcom sa kódu D19 sa text v prvom stĺpci nahrádza takto:

               „Tovar podliehajúci vyhovujúcim preberacím skúškam stanoveným v kúpnej zmluve“;

               4.
                     V riadku týkajúcom sa kódu D26 sa text v prvom stĺpci nahrádza takto:

                Tovar iný ako novovyrobený, ktorý sa dováža s cieľom jeho predaja na dražbe“;

               5.
                     V riadku týkajúcom sa kódu D51 sa text v prvom stĺpci nahrádza takto:

                „Dočasné použitie s čiastočným oslobodením od dovozného cla“;

               f)V položke „1/11. Dodatočný colný režim“ podpoložke „Iné“ sa oddiel „Dovoz“ mení takto:

               1.
                     V riadku týkajúcom sa kódu F03 sa slová „článku 158 ods. 2“ nahrádzajú slovami „článku 158 ods. 3“;

               2.
                     Riadky týkajúce sa kódov F31 až F34 sa vypúšťajú;

               3.
                     Za riadok týkajúci sa kódu F47 sa dopĺňajú tieto riadky:

               „

                        Dovoz v rámci osobitnej úpravy pre predaj na diaľku tovaru dovážaného z tretích krajín a území uvedenej v hlave XII kapitole 6 oddiele 4 smernice 2006/112/ES

                        F48

                        Dovoz v rámci osobitných úprav pre priznávanie a platbu DPH pri dovoze uvedených v hlave XII kapitole 7 smernice 2006/112/ES

                        F49

               “;

               g)Položka „2/2. Doplňujúce informácie“ podpoložka „Doplňujúce informácie – kód XXXXX“ sa mení takto:

               1. V tabuľke v položke „Všeobecná kategória – kód 0xxxx“ sa riadok týkajúci sa kódu 00500 nahrádza takto:

               „

                        Hlava II prílohy B k delegovanému nariadeniu (EÚ) 2015/2446

                        Totožnosť deklaranta s dovozcom

                        „Dovozca“

                        00500

               “;

               2. V tabuľke v položke „Všeobecná kategória – kód 0xxxx“ sa dopĺňajú tieto riadky:

               „

                        Článok 176 ods. 1 písm. c) a článok 241 ods. 1 prvý pododsek delegovaného nariadenia (EÚ) 2015/2446

                        Ukončenie aktívneho zušľachťovacieho styku

                        „IP“ a „príslušné číslo povolenia alebo číslo INF“

                        00700

                        Článok 241 ods. 1 druhý pododsek delegovaného nariadenia (EÚ) 2015/2446

                        Ukončenie aktívneho zušľachťovacieho styku (osobitné opatrenia obchodnej politiky)

                        „IP CPM“

                        00800

                        Článok 238 delegovaného nariadenia (EÚ) 2015/2446

                        Ukončenie dočasného použitia

                        „TA“ a „príslušné číslo povolenia“

                        00900

               “;

               3. V tabuľke v položke „Pri dovoze: Kód 1xxxx“ sa vypúšťajú riadky týkajúce sa kódov 10200, 10300 a 10500;

               4. Riadky týkajúce sa kódov 20100 a 20200 sa nahrádzajú takto:

               „

                         Článok 18 „spoločného tranzitného režimu“(*)

                        Vývoz z jednej krajiny spoločného tranzitného režimu podliehajúci obmedzeniu alebo vývoz z Únie podliehajúci obmedzeniu

                        20100

                        Článok 18 „spoločného tranzitného režimu“(*)

                        Vývoz z jednej krajiny spoločného tranzitného režimu podliehajúci clu alebo vývoz z Únie podliehajúci clu

                        20200

               “;

               5. V tabuľke v položke „Pri vývoze: Kód 3xxxx“ v poslednom stĺpci druhého riadka sa číselný údaj „30 400“ nahrádza číselným údajom „30 700“;

               h)V položke „3/40. Identifikačné číslo dodatočných daňových referencií“ v podpoložke „1. Kód funkcie“ v riadku týkajúcom sa kódu funkcie FR2 sa text v treťom stĺpci („Opis“) nahrádza takto:

               „

                        Osoba povinná platiť daň z pridanej hodnoty z nadobudnutia tovaru v rámci Únie v súlade s článkom 200 smernice 2006/112/ES

               “;

               i)V položke „3/40. Identifikačné číslo dodatočných daňových referencií“ v podpoložke „1. Kód funkcie“ sa dopĺňajú tieto riadky:

               „

                        FR5

                        Predajca (jednotné kontaktné miesto pre dovoz – IOSS)

                        Zdaniteľná osoba využívajúca osobitnú úpravu pre predaj na diaľku tovaru dovážaného z tretích krajín a území uvedenú v hlave XII kapitole 6 oddiele 4 smernice 2006/112/ES a držiteľ identifikačného čísla pre DPH uvedeného v článku 369q uvedenej smernice

                        FR7

                        Zdaniteľná osoba alebo osoba povinná platiť DPH

                        Identifikačné číslo pre DPH zdaniteľnej osoby alebo osoby povinnej platiť DPH, ak je platba DPH odložená v súlade s článkom 211 druhým pododsekom smernice 2006/112/ES

               “;

               j)V položke „4/17. Preferencia“ sa text v riadku 19 nahrádza takto:

               „dočasné pozastavenie pre výrobky dovezené s úradným osvedčením o uvoľnení – formulárom 1 EASA alebo rovnocenným osvedčením“;

               k)Položka „7/13. Kód druhu dodávateľa zariadení“ sa nahrádza položkou „7/13. Kód druhu dodávateľa kontajneru“;

               l)V položke „8/2. Druh záruky“ siedmom riadku sa v druhom stĺpci („kód“) údaj „7“ nahrádza údajom „I“.


title: VYKONÁVACIE NARIADENIE KOMISIE (EÚ) …/... o uplatňovaní určitých ustanovení nariadenia Európskeho parlamentu a Rady (ES) č. 1907/2006 týkajúcich sa registrácie a zdieľania údajov po uplynutí konečného termínu na registráciu zavedených látok

text:
               VYKONÁVACIE NARIADENIE KOMISIE (EÚ) …/...

               z 9. 10. 2019

               o uplatňovaní určitých ustanovení nariadenia Európskeho parlamentu a Rady (ES) č. 1907/2006 týkajúcich sa registrácie a zdieľania údajov po uplynutí konečného termínu na registráciu zavedených látok

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES
                  1
               , a najmä na jeho článok 132,

               keďže:

               (1)S cieľom zabrániť nadmernej záťaži orgánov a fyzických alebo právnických osôb v súvislosti s registráciou látok, ktoré už boli na vnútornom trhu v čase nadobudnutia účinnosti nariadenia (ES) č. 1907/2006, sa v článku 23 uvedeného nariadenia stanovuje prechodný režim v prípade zavedených látok. Preto sa na účely registrácie týchto látok stanovilo viacero prechodných termínov. Z článku 23 ods. 3 daného nariadenia vyplýva, že konečný termín registrácie v rámci stanoveného prechodného režimu uplynul 1. júna 2018.

               (2)S cieľom zaručiť rovnoprávnosť prevádzkovateľov na trhu, ktorí vyrábajú alebo uvádzajú na trh zavedené a nezavedené látky, je nevyhnutné špecifikovať uplatniteľnosť ustanovení, v ktorých sa uvádzali podmienky zvýhodňujúce registráciu zavedených látok po skončení platnosti prechodného režimu. Preto by sa v prípade uvedených ustanovení mal stanoviť vhodný, primeraný a definitívny koncový dátum, po ktorom by sa tieto ustanovenia buď nemali viac uplatňovať, alebo uplatňovať iba za určitých okolností.

               (3)V článku 3 ods. 30 nariadenia (ES) č. 1907/2006 sa stanovujú podmienky výpočtu ročných množstiev zavedených látok na základe priemerného objemu výroby alebo dovozu za tri predchádzajúce kalendárne roky. S cieľom zaručiť, aby mali prevádzkovatelia na trhu dostatok času na to, aby podľa potreby upravili svoje metódy výpočtu, by sa dané podmienky mali aj naďalej uplatňovať ako prvé opatrenie, a to až do stanoveného koncového dátumu. Aby sa dodržalo vymedzenie pojmu „ročne“ uvedenému v článku 3 ods. 30 nariadenia (ES) č. 1907/2006, je vhodné stanoviť taký koncový dátum, ktorý by zodpovedal koncu tohto kalendárneho roku (31. december 2019).

               (4)V súlade s úmyslom zákonodarcu znížiť možný vplyv povinností súvisiacich s registráciou látok s nízkym objemom sú v článku 12 ods. 1 písm. b) nariadenia (ES) č. 1907/2006 stanovené menej prísne požiadavky na informácie o registrácii určitých zavedených látok s nízkym objemom za predpokladu, že nespĺňajú kritériá prílohy III k nariadeniu (ES) č. 1907/2006. V zmysle článku 23 ods. 3 uvedeného nariadenia museli byť tieto zavedené látky s nízkym objemom zaregistrované do 1. júna 2018. Napriek tejto skutočnosti a v snahe zaručiť rovnaké príležitosti pre registrujúcich, ktorí sa zapoja do registrácie alebo aktualizujú svoje dokumentácie v súlade s článkom 12 ods. 1 písm. b), by sa malo uvedené ustanovenie naďalej uplatňovať ako druhé opatrenie, a to aj po 1. júni 2018.

               (5)Dňa 1. júna 2018 prestali formálne fungovať fóra na výmenu informácií o látkach (SIEF). Napriek tomu by sa ako tretie opatrenie mali sprísniť naďalej platné povinnosti registrujúcich zdieľať údaje a registrujúci by sa mali vyzvať, aby používali podobné neformálne komunikačné platformy, ktoré im umožnia splniť si svoje naďalej platné povinnosti súvisiace s registráciou a zdieľaním údajov tak v zmysle nariadenia (ES) č.1907/2006, ako aj vykonávacieho nariadenia Komisie (EÚ) 2016/9
                  2
               .

               (6)Ako štvrté opatrenie je vhodné stanoviť, aby potenciálny registrujúci, ktorý si predbežne zaregistroval zavedenú látku v súlade s článkom 28 nariadenia (ES) č. 1907/2006, nemusel do stanoveného koncového dátumu absolvovať zisťovací postup podľa článku 26 uvedeného nariadenia, keďže cieľ zisťovacieho postupu už bol splnený počas predregistrácie.

               (7)Je dôležité zaručiť, aby sa dali jasne identifikovať procesy súvisiace so spormi pri zdieľaní údajov. Pravidlá zdieľania údajov stanovené v článku 30 nariadenia (ES) č. 1907/2006 by sa preto mali naďalej uplatňovať do stanoveného koncového dátumu. Po uplynutí koncového dátumu by sa mali uplatňovať len pravidlá zdieľania údajov stanovené v článkoch 26 a 27 daného nariadenia.

               (8)Opatrenia stanovené v tomto nariadení sú v súlade so stanoviskom výboru zriadeného na základe článku 133 nariadenia (ES) č. 1907/2006,

               PRIJALA TOTO NARIADENIE:

               Článok 1

               Výpočet množstva zavedených látok

               Špecifická metóda výpočtu množstiev zavedených látok za rok stanovená v článku 3 ods. 30 nariadenia (ES) č. 1907/2006 sa naďalej uplatňuje len do 31. decembra 2019. Po ukončení procesu registrácie látky registrujúci následne vypočíta svoje množstvo danej látky za kalendárny rok podľa článku 3 ods. 30 nariadenia (ES) č. 1907/2006.

               Článok 2

               Požiadavky na registráciu určitých zavedených látok s nízkym objemom

               Uplynutie prechodného režimu týkajúceho sa zavedených látok uvedeného v nariadení (ES) č. 1907/2006 nemá vplyv na uplatniteľnosť článku 12 ods. 1 písm. b) daného nariadenia.

               Článok 3

               Povinnosti zdieľania údajov po registrácii

               Po zaregistrovaní látky registrujúci vrátane tých, ktorí predkladali údaje spolu s inými registrujúcimi, si naďalej plnia svoje povinnosti zdieľania údajov, a to spravodlivou, transparentnou a nediskriminačnou formou v zmysle hlavy III nariadenia (ES) č. 1907/2006 a vykonávacieho nariadenia (EÚ) 2016/9. Na tento účel môžu registrujúci využiť neformálne komunikačné platformy podobné fóram na výmenu informácií o látkach uvedených v článku 29 nariadenia (ES) č. 1907/2006.

               Článok 4

               Povinnosť vyžiadať si a zdieľať údaje o zavedených látkach

               1.
                     Ak rokovania o zdieľaní údajov vedené v zmysle článku 30 nariadenia (ES) č. 1907/2006 neskončia dosiahnutím dohody, ustanovenia daného článku sa uplatňujú len do 31. decembra 2019.

               2.
                     Predregistrácia vykonaná v súlade s článkom 28 nariadenia (ES) č. 1907/2006 nie je viac po 31. decembri 2019 platná a na všetky zavedené látky sa vzťahujú články 26 a 27.

               Článok 5

               Nadobudnutie účinnosti

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 9. 10. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 396, 30.12.2006, s. 1.

                     (2)

                        Vykonávacie nariadenie Komisie (EÚ) 2016/9 z 5. januára 2016 o spoločnom predkladaní a zdieľaní údajov v súlade s nariadením Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), (Ú. v. EÚ 3, 6.1.2016, s. 41).